CELEX: 52018PC0397
Language: bg
Date: 2018-06-04
Title: Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за допълване на законодателството на ЕС по отношение на одобряването на типа във връзка с оттеглянето на Обединеното кралство от Съюза

ЕВРОПЕЙСКА КОМИСИЯ
            Брюксел, 4.6.2018
            COM(2018) 397 final
            2018/0220(COD)
            Предложение за
            РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            за допълване на законодателството на ЕС по отношение на одобряването на типа във връзка с оттеглянето на Обединеното кралство от Съюза
            (Текст от значение за ЕИП)
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  На 29 март 2017 г. Обединеното кралство представи нотификацията за намерението си да се оттегли от Съюза съгласно член 50 от Договора за Европейския съюз. Това означава, че ако в ратифицирано споразумение за оттегляне не бъде определена друга дата, цялото първично и вторично законодателство на Съюза ще престане да се прилага към Обединеното кралство от 30 март 2019 г. („датата на оттегляне“).  Тогава Обединеното кралство ще стане държава извън ЕС. 
               
               
                  При спазване на всички преходни разпоредби, които могат да се съдържат в евентуално споразумение за оттегляне, считано от датата на оттегляне към Обединеното кралство вече няма да се прилага нормативната рамка на ЕС, регулираща одобряването на типа за редица продукти и по-специално:
               
            
            
               ·Директива 2007/46/ЕО по отношение на одобряването на типа на моторните превозни средства и ремаркета (предстои да бъде заменена от регламент, който ще се прилага от 1 септември 2020 г.); 
            
            
               ·Регламент (ЕС) № 168/2013 по отношение на одобряването на типа на дву-, три- и четириколесни превозни средства;
            
            
               ·Регламент (ЕС) № 167/2013 по отношение на одобряването на типа на земеделски и горски превозни средства; и 
            
            
               ·Регламент (ЕС) № 2016/1628 по отношение на одобряването на типа на двигателите за употреба в извънпътна подвижна техника. 
            
            
               
                  Това означава също и че органът на Обединеното кралство по одобряването на типа ще престане да бъде орган по одобряване на типа от ЕС и вече няма да може да упражнява правомощията и да изпълнява задълженията на орган по одобряване на типа съгласно законодателството на ЕС. Следователно производителите, които в миналото са получили одобрения в Обединеното кралство, ще трябва да получат нови одобрения от органи по одобряване на типа от ЕС-27, включително за продукти, които вече са в производство, за да гарантират, че продуктите продължават да съответстват на законодателството на ЕС и да запазят достъпа си до пазара на Съюза.
               
               
                  Макар че правната уредба за тези продукти определя процедурни изисквания, хармонизиращи начина, по който се издават одобрения на типа в целия ЕС, някои предпазни мерки затрудняват съответните производители да предприемат необходимите действия, за да осигурят спазване на регулаторните разпоредби и непрекъснатост на дейността си след като достиженията на правото на ЕС престанат да се прилагат по отношение на Обединеното кралство.
               
               
                  Например, системата на ЕС за одобряване на типа дава на производителите възможност свободно да избират органа по одобряване на типа, на който да представят своите заявления за одобряване на типа. Системата обаче не позволява промяна на органа след като вече е издадено одобрение и е невъзможно даден орган да изменя одобрение, издадено от друг орган. Също така, съгласно изискванията на законодателството за одобряване на типа един орган по одобряване на типа може да приема протоколи от изпитвания само от технически служби, които държавата членка, към която този орган принадлежи, предварително е посочила и съобщила на Комисията. При това основен принцип на системата за одобряване на типа е, че даден продукт може да бъде одобрен само съгласно изискванията, приложими по отношение на нови типове (за разлика от нови превозни средства) по времето, когато се издава одобрението. И накрая, след като органът на Обединеното кралство по одобряване на типа престане да бъде орган по одобряване на типа от ЕС, той вече няма да може да гарантира съответствието на производството и съответствие в експлоатация за продуктите, които вече са в обращение. Необходим е също и орган по одобряване на типа, който да отговаря за изземане от пазара на продукт, който не съответства на изискванията за безопасност или за опазване на околната среда.
               
               
                  Тези въпроси предизвикват значителна правна несигурност за производителите с одобрения на типа, издадени от Обединеното кралство. Настоящото предложение има за цел да реши тези въпроси, като измени съществуващите правила временно и по много целенасочен начин, за да се даде възможност на засегнатите производители да получат нови одобрения от ЕС-27, заменящи техните съществуващи одобрения на типове продукти, издадени в Обединеното кралство. Предложението: 
               
            
            
               ·Изрично позволява на засегнатите производители да кандидатстват пред орган по одобряване на типа от ЕС-27 за нови одобрения за съществуващи типове;
            
            
               ·Дава възможност да не се налага повтаряне на изпитванията, на които се основават одобренията на типа от Обединеното кралство, поради това, че техническата служба не е била посочена и нотифицирана по-рано от органа по одобряване на типа от ЕС-27;
            
            
               ·Предвижда такива одобрения да може да се издават, ако са спазени изискванията относно нови превозни средства, системи, компоненти и отделни технически възли, а не изискванията относно нови типове;
            
            
               ·Предлага съдействие за определяне на нови органи по одобряване на типа за продуктите, които вече са били на пазара преди оттеглянето, за да се избегне ситуация, при която никой орган не отговаря за извършването на проверки за съответствие в експлоатация или за разпореждане за евентуално изземане на продукт от пазара в бъдеще. 
            
            
               
                  Разпоредбите, които се предлагат с това предложение, не правят по-малко стриктни изискванията по отношение на безопасността или екологичните характеристики на превозните средства, системите, компонентите и отделните технически възли. Предложението не дава каквито и да било преимущества на производителите с одобрения на типа, издадени от Обединеното кралство, в сравнение с производителите, притежаващи одобрения на типа, издадени в ЕС-27. Обратно, тази инициатива само ще позволи на производителите да продължат да произвеждат своите продукти в съответствие с приложимите нормативни изисквания, без да прекъсват съществуващото си производство, което прекъсване би имало значително социално и икономическо въздействие. Спомагайки за постигането на съответствие със законодателството на ЕС от страна на производителите, инициативата ще гарантира също и защита на потребителите и гражданите.
               
            
            
                 •Съгласуваност със съществуващите разпоредби в тази област на политиката
            
         
         
            
               
                  Това предложение ще представлява lex specialis към четирите акта, посочени в неговия обхват, само доколкото се отклонява от тях; иначе общите разпоредби на тези актове ще продължат да се прилагат. Следователно настоящото предложение изцяло съответства на съществуващото законодателство. 
               
            
            
               •Съгласуваност с другите политики на Съюза
            
            
               
                  Настоящото предложение изцяло съответства на мандата на Съвета за преговорите с Обединеното кралство за оттеглянето на страната от Съюза.
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               
                  Правното основание на това предложение е член 114 от Договора за функционирането на Европейския съюз (ДФЕС).
               
            
            
               •Субсидиарност (извън областите на изключителна компетентност) 
            
            
               
                  Тъй като предложеният акт би допълнил четири акта на Съюза и би променил тяхното съдържание, това може да се постигне само чрез действия на равнището на Съюза, а не чрез действия на равнище държави членки.
               
            
            
               •Пропорционалност
            
            
               
                  Счита се, че предложението е пропорционално, тъй като осигурява необходимата законодателна промяна, като същевременно не излиза извън рамките на необходимото за постигане на целта да се даде възможност производителите с одобрения на типа, издадени в Обединеното кралство, да спазват законодателството за одобряване на типа. Предложението осигурява необходимите правни условия за поддържане, доколкото е възможно, на еднакви условия на конкуренция за производителите. 
               
            
            
                •Избор на инструмент
            
            
               
                  Тъй като този акт определя специфични правила в отговор на много специфична и еднократна ситуация, по изключение той няма да изменя посочените актове, а ще се прилага като самостоятелен акт с ограничен срок на действие. Понеже три от засегнатите актове са регламенти, а един е директива (която скоро ще бъде заменена от регламент, приложим от 1 септември 2020 г.), изглежда единствената подходяща форма на акт е регламент, позволяващ на държавите членки да се отклоняват от приложимите в други отношения общи правила. Освен това регламентът най-добре отговаря на неотложния характер на този въпрос.
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Последващи оценки/проверки за пригодност на действащото законодателство
            
            
               Не е приложимо.
            
            
               •Консултации със заинтересованите страни
            
            
               
                  Предизвикателствата за одобряването на типа, произтичащи от оттеглянето на Обединеното кралство от ЕС, бяха повдигнати и обсъдени на няколко срещи с държавите членки. Освен това производители и представляващи ги асоциации насочиха вниманието на Комисията към тези предизвикателства.
               
               
                  Заинтересованите страни имаха възможност да предоставят обратна информация относно инициативата чрез портала на Европейската комисия за по-добро регулиране („Споделете мнението си“). 
               
               
                  През периода за предоставяне на обратна информация от 26 април 2018 г. до 10 май 2018 г. петнадесет заинтересовани страни са дали своите мнения; сред тях са девет европейски асоциации на заинтересовани страни, три асоциации от Обединеното кралство, двама производители и един гражданин. В повечето случаи се оценява високо намерението да бъде създадена по-голяма правна сигурност. Няколко коментара засягат въпроси от хоризонтален характер за всички видове стоки, продължаващите преговори по споразумението за оттегляне и бъдещите отношения между Съюза и Обединеното кралство. Обратната информация беше взета предвид при подготовката на предложението като уместна. 
               
            
            
               •Събиране и използване на експертни становища
            
         
         
            
               
                  Устна и писмена обратна информация от производители и държави членки; вж. по-горе.
               
               
                  Правен анализ на законодателството за одобряване на типа, който е в основата на две съобщения до заинтересованите лица: 
                  
                     Guidance to stakeholders on impact on type-approval of motor vehicles (Насоки към заинтересованите страни относно въздействието върху одобряването на типа на моторни превозни средства)
                  
                   от 8 февруари 2018 г. и 
                  
                     Guidance to stakeholders on impact on type-approval of certain vehicles and engines (Насоки към заинтересованите страни относно въздействието върху одобряването на типа на определени превозни средства и двигатели)
                  
                   от 28 март 2018 г.
               
            
            
               •Оценка на въздействието
            
            
               Не е приложимо.
            
            
               •Основни права
            
            
               
                  Това предложение не оказва въздействие върху защитата на основните права.
               
            
            
               4.ОТРАЖЕНИЕ ВЪРХУ БЮДЖЕТА
            
            
               Не е приложимо.
            
            
               5.ДРУГИ ЕЛЕМЕНТИ
            
            
               •Планове за изпълнение и механизми за мониторинг, оценка и докладване
            
            
               Не е приложимо.
            
            
               2018/0220 (COD)
            
            
               Предложение за
            
            
               РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            
            
               за допълване на законодателството на ЕС по отношение на одобряването на типа във връзка с оттеглянето на Обединеното кралство от Съюза
               
            
               (Текст от значение за ЕИП)
            
            
               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
            
            
               като взеха предвид Договора за функционирането на Европейския съюз, и по-специално член 114 от него,
            
            
               като взеха предвид предложението на Европейската комисия,
            
            
               след предаване на проекта на законодателния акт на националните парламенти,
            
         
         
            
               като взеха предвид становището на Европейския икономически и социален комитет,
            
            
               в съответствие с обикновената законодателна процедура,
            
            
               като имат предвид, че:
            
            
               (1)На 29 март 2017 г. Обединеното кралство представи нотификацията за намерението си да се оттегли от Съюза съгласно член 50 от Договора за Европейския съюз. Това означава, че освен ако ратифицирано споразумение за оттегляне или Европейският съвет, със съгласието на Обединеното кралство, единодушно не определи друга дата, правото на Съюза ще престане да се прилага към Обединеното кралство, считано от 30 март 2019 г. Тогава Обединеното кралство ще стане държава извън ЕС.
            
            
               (2) Чрез Директива 2007/46/ЕО на Европейския парламент и на Съвета
                  1
               , Регламент (ЕС) № 167/2013 на Европейския парламент и на Съвета
                  2
               , Регламент (ЕС) № 168/2013 на Европейския парламент и на Съвета
                  3
                и Регламент (ЕС) 2016/1628 на Европейския парламент и на Съвета
                  4
                беше създадена цялостна законова рамка за одобряване на типа.
            
            
               (3)Тези актове предоставят на производителите възможността да избират орган, от който да получат одобрение на типа, позволяващо им да пускат продукти на пазара във всички държави членки.
            
            
               (4)Вследствие на оттеглянето на Обединеното кралство от Съюза одобренията на типа, издадени досега от органа на Обединеното кралство по одобряване на типа, при липсата на специални разпоредби не биха могли вече да осигуряват достъп до пазара на Съюза. Такива одобрения притежават и производители, учредени в други държави членки освен в Обединеното кралство. Макар че превозни средства, системи, компоненти и отделни технически възли, чийто тип е одобрен от Обединеното кралство, могат да се пускат на пазара на Съюза дотогава, докогато правото на Съюза престане да се прилага към и в Обединеното кралство, е необходимо да се въведат специални разпоредби с цел улесняване на пускането на тези продукти на пазара на Съюза след тази дата.
            
            
               (5)Понастоящем законодателството на Съюза не предвижда възможност за повторно одобряване на типове, които вече са били одобрени другаде в Съюза. Производителите обаче следва да могат да продължат производството на превозни средства, системи, компоненти и отделни технически възли, което преди се е основавало на одобрения на типа, издадени от Обединеното кралство, и да продължат да пускат такива продукти на пазара на Съюза. Затова е необходимо да се позволи на производителите да получат нови одобрения от органи в държавите — членки на Съюза, различни от Обединеното кралство. 
            
            
               (6)Този регламент следва също така да гарантира, че производителите ще продължат да имат възможно най-голяма свобода да избират новия орган по одобряване на типа. По-специално този избор на производителя не следва да зависи от съгласието на органа на Обединеното кралство по одобряване на типа или от съществуването на някакви договорености между органа на Обединеното кралство по одобряване на типа и новия орган по одобряване на типа.
            
            
               (7)За да се обезпечи необходимата правна сигурност за всички засегнати заинтересовани страни и да се осигурят за производителите еднакви условия на конкуренция е необходимо да се определят по прозрачен начин равни условия, които да се прилагат във всички държави членки. 
            
            
               (8)За да се даде възможност да продължи производството на превозни средства, системи, компоненти и отделни технически възли и пускането им на пазара, изискванията, на които тези типове трябва да отговарят, за да бъдат одобрени от органа на държава — членка на Съюза, различна от Обединеното кралство, следва да са изискванията, които се прилагат по отношение на пускането на пазара на нови превозни средства, системи, компоненти и отделни технически възли, а не онези, които се прилагат по отношение на нови типове.
            
            
               (9)Изискванията по отношение на нови превозни средства, системи, компоненти и отделни технически възли се прилагат също така към производители, притежаващи одобрения на типа, издадени от държави членки, различни от Обединеното кралство. Определянето на еднакви изисквания по отношение на одобряването на типове съгласно този регламент и по отношение на пускането на пазара на нови превозни средства, системи, компоненти и отделни технически възли има за цел да осигури равно третиране на производителите, засегнати от оттеглянето на Обединеното кралство, и онези, които притежават одобрения на типа, издадени от държави членки, различни от Обединеното кралство.
            
            
               (10)Нищо в този регламент не следва да възпрепятства производител на превозно средство доброволно да подаде заявление за одобрение от Съюза на тип превозно средство, одобрен по-рано в Обединеното кралство, при определени изисквания, приложими към нови типове системи, компоненти или отделни технически възли, като типът превозно средство остава в други отношения идентичен с одобрения в Обединеното кралство. 
            
            
               (11)Одобрения, искани за изцяло нови типове превозни средства, системи, компоненти или отделни технически възли, не следва да попадат в обхвата на този регламент. 
            
            
               (12)Следва да е възможно одобрения на типа, издадени съгласно този регламент, да се основават на протоколи от изпитвания, които вече са били представени за получаване на одобрения в Обединеното кралство, когато изискванията, представляващи основа на тези протоколи от изпитвания, не са променени. За да позволява такова продължаващо използване на протоколи от изпитвания, издадени от техническата служба, нотифицирана от Обединеното кралство, този регламент следва да предвижда освобождаване от изискването, че тази техническа служба трябва да бъде определена от органа, издаващ одобрението на типа, и Комисията да бъде уведомена за нея.  За да обхваща и времето, когато правото на Съюза ще е престанало да се прилага към и в Обединеното кралство, този регламент следва да предвижда също и освобождаване от специфичните изисквания относно определянето и нотифицирането на технически служби на трети държави. 
            
            
               (13)Същевременно тъй като органите по одобряване на типа трябва да носят цялата отговорност за новите одобрения, които издават, те следва да имат правото по свое усмотрение да изискат да бъдат извършени нови изпитвания за всеки елемент от одобрението, за който сметнат това за уместно.
            
            
               (14)Доколкото този акт не предвижда друго, общите правила на ЕС за одобряване на типа следва да продължат да се прилагат.
            
            
               (15)Следва да бъде взето под внимание, че ролята на органите по одобряване на типа не приключва с производството или пускането на пазара на дадено превозно средство, система, компонент или отделен технически възел, а обхваща и няколко години след пускането на тези продукти на пазара. Това засяга особено задълженията за съответствие в експлоатация за превозни средства, попадащи в приложното поле на Директива 2007/46/ЕО, и задълженията за информация за ремонта и техническото обслужване, потенциално изтегляне на превозни средства, системи, компоненти и отделни технически възли от пазара, попадащи в приложното поле на Директива 2007/46/ЕО, Регламент (ЕС) № 167/2013, Регламент (ЕС) № 168/2013 или Регламент (ЕС) 2016/1628. По тази причина е необходимо органът, издаващ одобрението на типа в съответствие с този регламент, да поеме тези задължения също и по отношение на превозни средства, системи, компоненти и отделни технически възли, основани на същия тип и вече пуснати на пазара в Съюза въз основа на одобрението на типа, издадено в Обединеното кралство, за да се гарантира, че има отговорен орган по одобряване на типа. 
            
            
               (16)По същата причина е необходимо освен това орган от Съюза по одобряване на типа да поеме определени задължения по отношение на превозни средства, системи, компоненти и отделни технически възли, които са били пуснати на пазара в Съюза въз основа на одобрения на типа, издадени от Обединеното кралство, които вече не са валидни съгласно член 17 от Директива 2007/46/ЕО, член 32 от Регламент (ЕС) № 167/2013, член 37 от Регламент (ЕС) № 168/2013 или член 30 от Регламент (ЕС) 2016/1628, или за които не се иска одобрение съгласно този регламент. За да се гарантира, че има отговорен орган по одобряване на типа, производителите следва да се задължат да поискат от органа, одобряващ типове, одобрени по-рано в Обединеното кралство, да поеме задължения за изземане от пазара, информация за ремонта и техническото обслужване и проверки на съответствието в експлоатация по отношение на техните превозни средства, системи, компоненти и отделни технически възли, основани на други типове и вече пуснати на пазара в Съюза. За да се ограничи обсегът на задълженията, поети от органа на Съюза по одобряване на типа, тези задължения следва да се отнасят само за продукти, основани на одобрения на типа от Обединеното кралство, издадени след 1 януари 2008 г. 
            
            
               (17)Тъй като целта на този регламент, а именно да допълни Директива 2007/46/ЕО, Регламент (ЕС) № 167/2013, Регламент (ЕС) № 168/2013 и Регламент (ЕС) 2016/1628 със специални правила, свързани с оттеглянето на Обединеното кралство от Съюза, не може да бъде постигната в достатъчна степен от държавите членки, а поради обхвата и последиците от тези правила може да бъде по-добре постигната на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящият регламент не надхвърля необходимото за постигането на тази цел. 
            
         
         
            
               (18)За да се даде възможност на производителите да предприемат необходимите мерки с цел да се подготвят без забавяне за оттеглянето на Обединеното кралство във връзка със законодателството за одобряване на типа, този регламент следва да влезе в сила на третия ден след неговото публикуване.
            
            
               ПРИЕХА НАСТОЯЩИЯ РЕГЛАМЕНТ:
            
            
               Член 1
               Предмет
            
            
               Настоящият регламент допълва Директива 2007/46/ЕО, Регламент (ЕС) № 167/2013, Регламент (ЕС) № 168/2013 и Регламент (ЕС) 2016/1628 като определя специални разпоредби за ЕС одобряване на типа и пускане на пазара на превозни средства, системи, компоненти и отделни технически възли, типът на които е бил одобрен от органа на Обединеното кралство по одобряването преди датата, на която правото на Съюза престане да се прилага към и в Обединеното кралство („орган на Обединеното кралство по одобряване на типа“).
            
            
               Член 2
               Обхват
            
            
               1. Този регламент се прилага за превозни средства, системи, компоненти и отделни технически възли, които попадат в приложното поле на Директива 2007/46/ЕО, Регламент (ЕС) № 167/2013, Регламент (ЕС) № 168/2013 или Регламент (ЕС) 2016/1628, и техните типове, одобрени от органа на Обединеното кралство по одобряване на типа въз основа на същите актове или въз основа на акт, който е сред изброените в приложение IV към Директива 2007/46/ЕО или на акт, отменен от посочените актове. 
            
            
            
               2. Препратките към отделни технически възли съгласно настоящия регламент следва да се разбират като включващи препратките към двигатели съгласно Регламент (ЕС) 2016/1628.
            
            
               Член 3
            
            
               Определения
            
            
               За целите на настоящия регламент се прилагат следните определения:
            
            
               (1)„орган от Съюза по одобряване на типа“ означава орган по одобряване на типа на държава членка, различна от Обединеното кралство; 
            
            
               (2)„одобрение на типа от Обединеното кралство“ означава ЕС одобрение на типа или ЕО одобрение на типа, издадено от органа на Обединеното кралство по одобряване на типа;
            
            
               (3)„одобрение на типа от Съюза“ означава ЕС одобрение на типа, издадено от орган от Съюза по одобряване на типа в съответствие с настоящия регламент.
            
            
               Член 4
            
            
                Заявление за одобрение на типа от Съюза 
            
            
                
            
            
               1. Чрез дерогация от член 6, параграф 6 от Директива 2007/46/EО, член 21, параграф 2 от Регламент (ЕС) № 167/2013, член 26, параграф 2 от Регламент (ЕС) 168/2013 и член 20, параграф 1 от Регламент (ЕС) 2016/1628 производител, притежаващ одобрение на типа от Обединеното кралство, което не е станало невалидно съгласно член 17 от Директива 2007/46/EО, член 32 от Регламент (ЕС) № 167/2013, член 37 от Регламент (ЕС) 168/2013 или член 30 от Регламент (ЕС) 2016/1628, може да кандидатства пред орган от Съюза по одобряване на типа за одобрение от Съюза на същия тип преди датата, на която правото на Съюза престане да се прилага към и в Обединеното кралство. 
            
            
               2. За да бъде одобрен, типът трябва да съответства минимум на изискванията за пускане на пазара, регистрация или въвеждане в експлоатация на нови превозни средства, системи, компоненти или отделни технически възли, приложими към момента на влизане в сила на одобрението на типа от Съюза.  
            
            
               3. При подаване на заявление съгласно параграф 1 производителят е задължен да заплати съответни такси за всички разходи, свързани с упражняване на правомощията и изпълнение на задълженията на органа от Съюза по одобряване на типа във връзка с одобрението на типа от Съюза.
            
         
         
            
               Член 5
            
            
               Условия за издаването на одобрение на типа от Съюза и неговия ефект
            
            
               1. Чрез дерогация от член 8, параграф 2; член 9, параграф 1, буква а) и член 10, параграфи 1 и 2 от Директива 2007/46/ЕО; член 6, параграф 2 от Регламент (ЕС) № 167/2013; член 7, параграф 2 и член 18 от Регламент (ЕС) № 168/2013 и член 6, параграф 2 от Регламент (ЕС) 2016/1628 органът от Съюза по одобряване на типа, който е получил заявление в съответствие с член 4 от настоящия регламент, може да издаде одобрение на типа от Съюза за превозно средство, система, компонент или отделен технически възел, ако по времето, когато одобрението влиза в сила, този тип отговаря най-малко на всички изисквания, приложими по отношение на пускането на пазара, регистрацията или въвеждането в експлоатация на нови превозни средства, системи, компоненти или отделни технически възли.  
            
            
               2. Доколкото не са приложими нови изисквания и без да се засяга параграф 3, одобрение на типа от Съюза може да бъде издадено въз основа на същите протоколи от изпитвания, които са използвани преди това за издаването на одобрение на типа от Обединеното кралство в съответствие с приложимите разпоредби, независимо дали техническата служба, издала протокола от изпитване, е била посочена и нотифицирана от държавата членка на одобрение на типа от Съюза съгласно Директива 2007/46/ЕО, Регламент (ЕС) № 167/2013, Регламент (ЕС) № 168/2013 или Регламент (ЕС) 2016/1628, дори след като правото на Съюза престане да се прилага към и в Обединеното кралство. 
            
            
               3. Преди да издаде одобрение на типа от Съюза, органът от Съюза по одобряване на типа може да изиска определени изпитвания да бъдат повторени. В този случай изпитването трябва да се извърши от техническата служба, която е била посочена и нотифицирана от държавата членка на органа от Съюза по одобряване на типа в съответствие с Директива 2007/46/ЕО, Регламент (ЕС) № 167/2013, Регламент (ЕС) № 168/2013 или Регламент (ЕС) 2016/1628. 
            
            
               4. Типът, одобрен в съответствие с параграф 1, получава ЕС сертификат за одобрение на типа с номер, съставен от отличителния номер на държавата членка, чийто орган по одобряване на типа е издал одобрението на типа от Съюза, и номера на приложимия акт, посочен в член 2, параграф 1. Той включва и номера на най-новия акт за изменение, съдържащ изисквания за одобряване на типа, в съответствие с който е издадено одобрението на типа от Съюза. За превозни средства сертификатът за одобрение на типа и сертификатът за съответствие следва да включват в частта „Забележки“ израза „Тип, одобрен по-рано като“ и да посочват номера на сертификата за одобрение на типа, получен след одобряването на типа от Обединеното кралство. За системи, компоненти и отделни технически възли сертификатът за одобрение на типа следва да включва израза „Тип, одобрен и маркиран по-рано като“ и да посочва маркировката, получена след одобряването на типа от Обединеното кралство.
            
            
               5. Одобрението на типа от Съюза влиза в сила в деня на неговото издаване или на по-късна дата, определена в него. Одобрението на типа от Обединеното кралство става невалидно най-късно в деня, когато влиза в сила одобрението на типа от Съюза.
            
            
               6. Одобрение на типа от Съюза следва да се счита за ЕО одобрение на типа или ЕС одобрение на типа по смисъла на Директива 2007/46/ЕО или на който и да е от актовете, изброени в приложение IV към нея, Регламент (ЕС) № 167/2013, Регламент (ЕС) № 168/2013 или Регламент (ЕС) 2016/1628. Всички разпоредби на тези актове, които не са дерогирани в настоящия регламент, продължават да се прилагат.  Органът от Съюза по одобряване на типа поема цялата отговорност за задълженията, произтичащи от одобрението на типа от Съюза. 
            
            
               Освен това от датата на влизане в сила на одобрението на типа от Съюза органът от Съюза по одобряване на типа упражнява всички правомощия и изпълнява всички задължения на органа на Обединеното кралство по одобряване на типа по отношение на всички превозни средства, системи, компоненти и отделни технически възли, произведени въз основа на одобрението на типа от Обединеното кралство и вече пуснати на пазара, регистрирани или в експлоатация в Съюза. Това не обхваща отговорност за действия или пропуски на органа на Обединеното кралство по одобряване на типа.
            
            
                Член 6
            
            
               Орган от Съюза по одобряване на типа, отговарящ за превозни средства, системи, компоненти и отделни технически възли от типове, които не са одобрени съгласно настоящия регламент 
            
            
               1. Когато кандидатства за одобрение на типа съгласно член 4, производителят отправя молба към въпросния орган от Съюза по одобряване на типа да поеме задълженията на органа на Обединеното кралство по одобряване на типа по отношение на превозни средства, системи, компоненти и отделни технически възли, пуснати на пазара, регистрирани или в експлоатация в Съюза въз основа на одобрения на типа от Обединеното кралство, които са станали невалидни съгласно член 17 от Директива 2007/46/ЕО, член 32 от Регламент (ЕС) № 167/2013, член 37 от Регламент (ЕС) № 168/2013 или член 30 от Регламент (ЕС) 2016/1628, или за които не се иска одобрение на типа от Съюза съгласно член 5 от настоящия регламент. 
            
            
               Такава молба се отправя за всички превозни средства, системи, компоненти и отделни технически възли, основаващи се на одобрения на типа от Обединеното кралство, притежавани от производителя и издадени след 1 януари 2008 г., освен когато производителят представи на органа от Съюза по одобряване на типа доказателство, че има договореност с друг орган от Съюза по одобряване на типа, която обхваща тези превозни средства, системи, компоненти и отделни технически възли.
            
            
               2. Органът от Съюза по одобряване на типа може да издаде одобрение на типа от Съюза в съответствие с член 5 само след като е приел молбата съгласно параграф 1 и след като производителят се е съгласил да покрие разходите, които органът от Съюза по одобряване на типа може да направи в резултат от упражняване на своите правомощия и изпълнение на задълженията си във връзка със съответните превозни средства, системи, компоненти или отделни технически възли. 
            
            
               3. След като приеме молбата, посочена в параграф 1, и издаде одобрение на типа от Съюза в съответствие с член 5, органът от Съюза по одобряване на типа упражнява всички правомощия и изпълнява всички задължения на органа на Обединеното кралство по одобряване на типа по отношение на всички превозни средства, системи, компоненти и отделни технически възли, произведени въз основа на одобренията на типа от Обединеното кралство, посочени в параграф 1, във връзка с изземания от пазара, информация за ремонта и техническото обслужване и проверки за съответствие в експлоатация. Това не обхваща отговорност за действия или пропуски на органа на Обединеното кралство по одобряване на типа.
            
            
               4. Органът от Съюза по одобряване на типа уведомява органите по одобряване на типа от останалите държави членки и Комисията за типовете, за които е приел да поеме задълженията на органа на Обединеното кралство по одобряване на типа в съответствие с параграф 1.
            
            
               Член 7
            
            
               Влизане в сила и прилагане
            
            
               Настоящият регламент влиза в сила на третия ден след деня на публикуването му в Официален вестник на Европейския съюз. 
            
            
               Настоящият регламент е задължителен в своята цялост и се прилага пряко във всички държави членки.
            
         
         
            
               Съставено в Брюксел на […] година.
            
            
               
                  За Европейския парламент
                        За Съвета
               
               
                  Председател
                        Председател
               
            
         
         
            
                  
                     (1)
                  
                        Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (ОВ L 261, 9.10.2007 г., стр. 1).
               
               
                  
                     (2)
                  
                        Регламент (ЕС) № 167/2013 на Европейския парламент и на Съвета от 5 февруари 2013 г. относно одобряването и надзора на пазара на земеделски и горски превозни средства (ОВ L 60, 2.3.2013 г., стр. 1).
               
               
                  
                     (3)
                  
                        Регламент (ЕС) № 168/2013 на Европейския парламент и на Съвета от 15 януари 2013 г. относно одобряването и надзора на пазара на дву-, три- и четириколесни превозни средства (ОВ L 60, 2.3.2013 г., стр. 52).
               
               
                  
                     (4)
                  
                        Регламент (ЕС) 2016/1628 на Европейския парламент и на Съвета от 14 септември 2016 г. относно изискванията за граничните стойности на емисиите на газообразни и прахови замърсители и за одобряването на типа на двигателите с вътрешно горене за извънпътна подвижна техника, за изменение на регламенти (EС) № 1024/2012 и (EС) № 167/2013 и за изменение и отмяна на Директива 97/68/EО (ОВ L 252, 16.9.2016 г., стр. 53).